Lula’s Memorial Day Meal Delivery (or Pick Up!) Menu Corona Love Week 10 – Cincinnati Gazette
lulasforlunch May 15, 2020 KYK: Mense spat uiteen toe gevegsvoertuig buite beheer raak | Netwerk24
Deur Marietie Louw-Carstens 18 Februarie 2020 13:42
Die weermag is ontstoke nadat ’n video Dinsdag op sosiale media versprei is van ’n Rooikat-gevegsvoertuig wat by die Roodewal-bombaan buite Polokwane in Limpopo deur ’n hek ploeg.
Die bestuurder van die Rooikat het Maandag tydens ’n oefening vir vandeesweek se vieringe, in aanloop tot die Gewapendemagtedag wat Vrydag in Polokwane gevier word, byna beheer oor die voertuig verloor nadat dit by ’n hoë grondwal afgejaag het.
Op die video kan gesien word hoe ’n groep weermaglede wat toekyk vanaf ’n paviljoen uitmekaar spat om nie deur die Rooikat getref te word wat met die afkomslag ’n draai te skerp gevat het.
“Kalmeer asseblief en neem jul sitplekke in,” word die stem van ’n weermaglid oor ’n luidspreker gehoor.
Nadat die Rooikat in ’n stofwolk tot bykans teenaan ’n ander militêre voertuig tot stilstand gekom het, kan gehoor word hoe weermaglede lag en fluit.
Die bestuurder van die Rooikat ry vinnig agteruit en ry dan teen ’n spoed verby die paviljoen onder luide toejuiging.
Siphiwe Dlamini, die weermag se hoof van kommunikasie, het die voorval bevestig en gesê niemand is beseer nie.
“Dit is jammer dat daar mense is wat agter skuilname op sosiale media wegkruip en die weermag in ’n negatiewe lig probeer stel en twyfel saai oor die vermoëns van die weermag se personeel en toerusting,” het Dlamini in ’n verklaring gesê.
Dit is jammer dat daar mense is wat agter skuilname op sosiale media wegkruip en die weermag in ’n negatiewe lig probeer stel en twyfel saai oor die vermoëns van die weermag se personeel en toerusting.
Volgens hom is die Roodewal-bombaan ’n weermagbasis en word daar aan ’n verskeidenheid aktiwiteite geoefen vir Dinsdag se vaardigheidsvertoning.
Die vliegtuig waarmee die media Dinsdag vanaf die Waterkloof-lugmagbasis in Pretoria gevlieg het, het meer as ’n uur laat opgestyg. Daar is glo gewag vir klaring om by die Polokwane Internasionale Lughawe te land.
Duisende weermaglede het sedert verlede week op Polokwane toegesak en woon in ’n tentedorp digby die Peter Mokaba-stadion.
Intussen was daar Vrydag en Sondag motorongelukke in Marshallstraat in Polokwane waarby weermagvoertuie betrokke was. In Vrydagmiddag se ongeluk was ’n minibus van die militêre polisie betrokke.
Drie mense is lig beseer en is na ’n hospitaal in die stad vir behandeling geneem.
Inwoners van die stad kon hulle die naweek verlustig aan ’n uitstalling van die weermag, lugmag, vloot en die mediese dienste, wat by die krieketveld gehou word. Die vloot se orkes het Maandagaand ’n uitvoering gehad in die Ngoako Ramatlhodi-sportsaal in Seshego.
Dlamini sê voertuie van verskillende weermageenhede vanaf so ver as Kaapstad, Kimberley, Bloemfontein en Potchefstroom is in Polokwane.
Hy kon nie sê hoeveel die koste beloop van die omvangryke vieringe wat vir vanjaar se Gewapendemagtedag beplan is nie.
Pres. Cyril Ramaphosa sal Vrydag die jaarlikse herdenking van die Gewapendemagtedag in Polokwane bywoon.